Oʻzbekistonning oʻquvchi yoshlarini ragʻbatlantirish choralari toʻgʻrisida
(decree, 2026-04-13)

Oʻquvchilarning isteʼdodlarini namoyon etish va ijodiy qobiliyatlarini rivojlantirishga, ularda mustaqil Oʻzbekiston fuqarosining yuksak maʼnaviy fazilatlarini shakllantirishga muhim ahamiyat berib: 1. Tadqiqotchilik faoliyatini muvaffaqiyatli amalga oshirayotgan va butun oʻqish davrida aʼlo baholarga oʻqigan oxirgi oʻquv yili talabalari uchun Oʻzbekiston Respublikasi Prezidentining davlat stipendiyasi taʼsis etilsin. Uning soni magistratura mutaxassisliklari boʻyicha jami 22 ta, bakalavriat taʼlim yoʻnalishlari boʻyicha har bir oliy taʼlim muassasasi uchun bittadan etib belgilansin. 2. Barcha fanlardan oʻzlashtirish koʻrsatkichlari “aʼlo” (koʻpi bilan 25 foizi “yaxshi”) boʻlgan hamda ijodiy ishda qatnashadigan bakalavriat taʼlim yoʻnalishida oʻqiyotgan oxirgi ikki kurs (keyingi oʻrinlarda — yuqori kurs) talabalari uchun quyidagi nomli davlat stipendiyalari taʼsis etilsin: texnika yoʻnalishlarida — Beruniy, tibbiyot yoʻnalishlarida — Ibn Sino, gumanitar yoʻnalishlarda — Navoiy, tasviriy va amaliy sanʼat hamda dizayn yoʻnalishlarida — Kamoliddin Behzod, tabiiy yoʻnalishlarda — Ulugʻbek, kinematografiya yoʻnalishida — Xudoybergan Devonov, tarix va geografiya yoʻnalishlarida — Bobur, jismoniy tarbiya va sport yoʻnalishlarida — Pahlavon Mahmud, pedagogika yoʻnalishida — Abdulla Avloniy, Oʻzbekiston xalqaro islomshunoslik akademiyasida — Imom al-Buxoriy, Qoraqalpogʻiston Respublikasidagi oliy taʼlim muassasalarida — Toʻlepbergen Qaipbergenov va Ibroyim Yusupov, shuningdek, barcha yoʻnalishlarda — Islom Karimov nomli. Belgilansinki: Beruniy, Ibn Sino, Navoiy, Kamoliddin Behzod va Ulugʻbek nomli davlat stipendiyalari bakalavriat taʼlim yoʻnalishlari boʻyicha yuqori kurslarning har ming nafar talabasiga bittadan; Imom al-Buxoriy nomli davlat stipendiyasi Oʻzbekiston xalqaro islomshunoslik akademiyasining uch nafar yuqori kurs talabasiga; Xudoybergan Devonov nomli davlat stipendiyasi kinematografiya sohasi uchun kadrlar tayyorlovchi har bir oliy taʼlim muassasasining bir nafar yuqori kurs talabasiga; Bobur nomli davlat stipendiyasi tarix va geografiya yoʻnalishlari uchun kadrlar tayyorlovchi har bir oliy taʼlim muassasasining bir nafar yuqori kurs talabasiga; Pahlavon Mahmud nomli davlat stipendiyasi jismoniy tarbiya va sport yoʻnalishlari uchun kadrlar tayyorlovchi har bir oliy taʼlim muassasasining bir nafar yuqori kurs talabasiga; Abdulla Avloniy nomli davlat stipendiyasi pedagogika yoʻnalishidagi har bir oliy taʼlim tashkilotining bir nafar oxirgi ikki kurs talabasiga; Toʻlepbergen Qaipbergenov va Ibroyim Yusupov nomli davlat stipendiyalari Qoraqalpogʻiston Respublikasidagi har bir oliy taʼlim muassasasining bir nafar yuqori kurs talabasiga; Islom Karimov nomli davlat stipendiyasi har bir oliy taʼlim muassasasining bir nafar yuqori kurs talabasiga tayinlanadi. 3. Oliy va oʻrta maxsus taʼlim vazirligi, Fanlar akademiyasi, fan va texnika davlat qoʻmitasi, Oliy Attestatsiya komissiyasi 20 kun muddat ichida talabalarga davlat stipendiyalarini berish toʻgʻrisidagi Nizom va Tartibni ishlab chiqib, Oʻzbekiston Respublikasi Vazirlar Mahkamasining tasdiqlashi uchun taqdim etsinlar. 4. Belgilab qoʻyilsinki, davlat stipendiyalarini oluvchi talabalarga tegishli koʻkrak nishonlari va guvohnomalar beriladi. Ular oliy taʼlim tashkilotini tamomlaganlaridan keyin yosh mutaxassislar qatori malaka oshirish va oʻqishni davom ettirish uchun chet ellarga yuborish chogʻida ustunlikka ega boʻladilar. 5. Oʻzbekiston Respublikasi Xalq taʼlimi vazirligi, Madaniyat ishlari vazirligi va Davlat sport qoʻmitasi: — maktab yoshlari orasida vaqti-vaqti bilan turli respublika musobaqalarini oʻtkazsinlar, yoshlarning xalqaro musobaqalarda faol ishtirok etishlariga butun choralar bilan koʻmaklashsinlar; — 20 kunlik muddat ichida maktab oʻquvchilari orasida respublika olimpiadalari, konkurslari va musobaqalarini oʻtkazishning Nizomi va Tartibini ishlab chiqsinlar hamda Oʻzbekiston Respublikasi Vazirlar Mahkamasining tasdigʻiga taqdim etsinlar. 6. Olimpiadalar, konkurslar va musobaqalarning gʻoliblariga quyidagi pul mukofotlari: — I—V oʻrinlarni olgan gʻoliblarga talaba stipendiyasi miqdorining oʻn karradan olti karragacha koʻp boʻlgan xalqaro mukofotlar; — I—II—III oʻrinlarni olgan gʻoliblarga talaba stipendiyasining uch—ikki—bir karra koʻp boʻlgan respublika mukofotlari belgilansin: 8. Oʻzbekiston Respublikasi Moliya vazirligi 1993-yildan boshlab har yili ana shu maqsadlar uchun zarur mablagʻlar ajratishni koʻzda tutsin. 9. Oʻzbekiston Respublikasi Oliy va oʻrta maxsus taʼlim vazirligi, oliy oʻquv yurtlari boʻlgan vazirliklar va idoralar: — 1993-yilning 1-martidan ushbu Farmonda qayd etilmagan davlat stipendiyalarini bekor qilsinlar; — ularga belgilagan stipendiya jamgʻarmasi doirasida oliy taʼlim tashkilotlarining taqdimnomalariga koʻra va Vazirlar Mahkamasi bilan kelishib, Oʻzbekistonning aqliy va maʼnaviy boyligini rivojlantirishga katta hissa qoʻshgan atoqli fan va madaniyat arboblari sharafiga bir yarim barobar hajmli maxsus stipendiyalar taʼsis etish huquqi berilsin. 10. Oʻzbekiston Respublikasi Vazirlar Mahkamasi 20 kunlik muddat ichida ushbu Farmonni roʻyobga chiqarishga doir qaror qabul qilsin.